b"\n_START_ARTICLE_\nBannock\n_START_SECTION_\nLocalitzaci\xc3\xb3\n_START_PARAGRAPH_\nFeien vida n\xc3\xb2mada per Idaho i Wyoming, als marges del Snake. Actualment viuen amb una fracci\xc3\xb3 dels xoixons a la reserva de Fort Hall (Idaho), de 544.000 acres, on han format la tribu reconeguda federalment Tribu Xoixon-Bannock de la Reserva Fort Hall d'Idaho.\n_START_SECTION_\nDemografia\n_START_PARAGRAPH_\nMai no van passar dels 2.000 individus, tot i que alguns afirmen que eren 8.000 el 1829, potser amb els xoixons. El 1869 uns 600 foren tancats a la reserva, per\xc3\xb2 el 1885 foren redu\xc3\xafts a 422. El 1900 hi havia uns 513, per\xc3\xb2 n'hi ha molts barrejats amb els xoixons. El 1960 eren 337 a Idaho, i a la reserva de Fort Hall hi havia 1.700 xoixon i bannock el 1990._NEWLINE_Segons dades de la BIA del 1995, a la reserva de Fort Hall d'Idaho hi vivien 6.365 individus (per\xc3\xb2 3.959 al rol tribal)._NEWLINE_Segons dades del cens dels EUA del 2000, la tribu shoshone-bannock de Fort Hall tenia 4.587 individus, m\xc3\xa9s 40 barrejats amb altres tribus, 503 barrejats amb altres races i 5 amb altres races i altres tribus. En total, 5.135 individus. Alhora, hi ha 89 censats com a bannock (38 purs, 5 barrejats amb altres tribus, 42 amb altres races, 4 amb altres races i altres tribus).\n_START_SECTION_\nCostums\n_START_PARAGRAPH_\nEstaven dividits en cinc grups: Kutshundika, o menjadors de b\xc3\xbafals, Penointikara, o menjadors de mel, Shohopanaiti o bannock del cotoner, Yambadika o menjadors d'arrels i Waradika o menjadors d'arr\xc3\xb2s._NEWLINE_Com els xoixons de la planura, la seva cultura es basa en el b\xc3\xbafal, el cavall i la vida semin\xc3\xb2mada. Les migracions estiuenques els feien anar a Shoshone Falls, on pescaven salmons, recollien baies i ca\xc3\xa7aven quelcom a l'hivern, per anar a ca\xc3\xa7ar b\xc3\xbafals a l'estiu al Yellowstone._NEWLINE_Les expedicions m\xc3\xa9s allunyades del capitost per a assolir poder requerien un bon tractat de cooperaci\xc3\xb3 amb els xoixons, amb qui vivien i amb qui lluitaven contra els blackfoot, que controlaven els caceres a Montana. _NEWLINE_Mai no foren nombrosos, per\xc3\xb2 sempre restaren hostils als blancs.\n_START_SECTION_\nHist\xc3\xb2ria\n_START_PARAGRAPH_\nCap al 1700 arribaren al sud d'Idaho i s'establiren al llarg del riu Snake, se separaren dels payute, dels quals nom\xc3\xa9s els separaven 200 kil\xc3\xb2metres, i vivien amb els xoixons, amb qui adoptaren els cavalls i ca\xc3\xa7aren b\xc3\xbafals per Colorado, Utah, Montana i Oregon, enfrontant-se a les tribus locals._NEWLINE_El 1805 foren visitats per Lewis i Clark, i ja els descriviren com a hostils. Malgrat aix\xc3\xb2, el 1829 Jim Bridger va comerciar amb ells, per\xc3\xb2 aix\xc3\xb2 no va evitar que ataquessin els minaires que anaven pel cam\xc3\xad d'Oregon._NEWLINE_Tot i aix\xc3\xad, el 1868 signaren amb els xoixons el Tractat de Fort Bridger que els assegurava l'\xc3\xbas de l'aigua del Snake. El 1869 es va crear la reserva de Fort Hall, per a 600 dels seus, i hi enviaren tropes federals per tal d'evitar possible revoltes._NEWLINE_Es van mantenir amb els paiute perqu\xc3\xa8 els destrossaren les plantes de cames vora Fort Boise. _NEWLINE_La fam, la frustraci\xc3\xb3 per la desaparici\xc3\xb3 del b\xc3\xbafal i la insensibilitat de la pol\xc3\xadtica dels EUA portaren a la Guerra Bannock del 1878, iniciada amb una revolta i blancs morts a Camas Prairie; el seu cap Buffalo Horn sublev\xc3\xa0 200 indis el juny i destrossaren una patrulla, per\xc3\xb2 mataren Buffalo Horn. _NEWLINE_Els nous caps rebels paiute, Egan i el bruixot Oytes, es reorganitzaren a Sleens Mountain, per\xc3\xb2 el 8 de juliol foren ven\xc3\xa7uts a Birch Creek. Egan intent\xc3\xa0 amagar-se a la Reserva Umatilla, per\xc3\xb2 el mataren, i l'agost capturaren Oytes. Per\xc3\xb2 el conflicte culmin\xc3\xa0 el 5 de setembre amb la matan\xc3\xa7a de 140 dones i nens a Charle's Ford (Wyoming), i el miler de supervivents es rendiren al general Howard. _NEWLINE_Un grup va escapar a Wyoming, per\xc3\xb2 foren atrapats a la reserva \xc3\xadndia Wind River. Aleshores tancaren la reserva Malheur i foren enviats a Fort Hall, mentre que els payute ho eren a la reserva Yakima. _NEWLINE_El 1885 nom\xc3\xa9s hi havia 422 a Fort Hall. El 1869 hi havia uns 600 per a enviar a la reserva, que el 1872 els atribu\xc3\xafren 1.200.000 acres, per\xc3\xb2 els redu\xc3\xafren a la meitat._NEWLINE_El 1990 els de Fort Hall van assegurar-se el dret d'usar el cabal de l'aigua del riu Snake setgons el Tractat que signaren el 1868, i ho empren per a regar llurs terres i pastures. _NEWLINE_El membre m\xc3\xa9s destacat de la tribu \xc3\xa9s LaNada Boyer."